Bill Cosby gevonnisBill Cosby kom by die Montgomery-hof aan in Norristown, Pennsylvania (25 September 2018). Foto: Matt Slocum/AP Photo ŉ Regter het Bill Cosby Dinsdag as ŉ “seksueel gewelddadige aanvaller” bestempel as deel van die vonnisverrigtinge teen die bekende Amerikaanse akteur en komediant in verband met die seksuele aanranding van ŉ vrou meer as ŉ dekade gelede. CNN berig Cosby is in Norristown, Pennsylvania drie tot tien jaar tronkstraf opgelê vir die seksuele aanranding van Andrea Constand. Cosby is deur ŉ maksimum vonnis van 10 jaar in die gesig gestaar nadat aanklaers en die verdediging ooreengekom het dat die drie aanklagte waarop hy skuldig bevind is, saamgevoeg gaan word vir vonnisdoeleindes. Aanklaers het die hof versoek om Cosby ŉ vonnis van vyf tot 10 jaar tronkstraf op te lê. Cosby se regspan het die hof versoek om die akteur tot huisarres te vonnis op grond van Cosby se hoë ouderdom en die feit dat hy byna blind is. Die New York Times berig tien vroue wat Cosby van seksuele aanranding beskuldig het, insluitend Constand, was in die hof teenwoordig toe hy gevonnis is. Cosby is die geleentheid gebied om die hof toe te spreek voor die vonnis gelewer is, maar hy het dit van die hand gewys. Andrea Constand verlaat die hofgebou na die eerste dag van vonnisverrigtinge (24 September 2018). Foto: David Maialetti/The Philadelphia Inquirer via AP, Pool Maroela Media het vroeër berig Cosby is in April skuldig bevind op drie aanklagte van seksuele aanranding nadat hy Constand in 2004 bedwelm en gemolesteer het. Omdat Cosby as ŉ seksueel gewelddadige aanvaller geklassifiseer is, moet hy vir die res van sy lewe maandeliks berading ontvang en kwartaalliks by owerhede aanmeld. Sy naam sal ook op die register vir seksuele oortreders ingesluit word en dit sal aan bure, skole en slagoffers versprei word. Cosby se regspan het probeer om dié klassifikasie te verhoed, maar regter Steven O’Neill het gesê die staat het duidelike en oortuigende bewyse gelewer om dit te regverdig. Sedert Constand in 2005 vir die eerste keer na die owerhede is om aan te meld dat Cosby haar seksueel molesteer het, het meer as 60 vroue Cosby van seksuele aanranding beskuldig. Geen van dié bewerings het egter tot strafregtelike aanklagte gelei nie. Cosby was tydens sy akteursloopbaan onder meer die ster van die bekende Amerikaanse sitkom “The Cosby Show”.